UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om generelle principper og krav i fødevarelovgivningen, om oprettelse af Den Europæiske Fødevareautoritet og om procedurer vedrørende fødevaresikkerhed OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

BEGRUNDELSE

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet har foreslået ved andenbehandlingen.

Under punkt 4 udtaler Kommissionen sig om Europa-Parlamentets 28 ændringsforslag til den fælles holdning. Kommissionen noterer sig desuden den lovgivningsmæssige beslutning, rettet til Rådet, vedrørende kriterierne for Autoritetens hjemsted.

1. Baggrund

- Kommissionens vedtagelse af forslaget: 8. november 2000 [1]

[1] KOM(2000) 716 endelig, 2000/0286(COD), af 8.11.2000.

- Udtalelse fra Det Økonomiske og Sociale Udvalg : 28. marts 2001 [2]

[2] EFT C 155 af 29.5.2001, s. 32.

- Udtalelse fra Regionsudvalget: 14. juni 2001 [3]

[3] CDR/2001/64.

- Europa-Parlamentets udtalelse ved førstebehandlingen: 12. juni 2001 [4]

[4] A5-0198/2001 endelig af 12.6.2001.

- Politisk enighed i Rådet: 28. juni 2001 (enstemmigt uden Kommissionen)

- Oversendelse af det ændrede forslag: 8. august 2001 [5]

[5] EFT C 304 E af 30.10.2001, s. 273.

- Vedtagelse af den fælles holdning: 17. september 2001 [6]

[6] EFT C

- Meddelelse fra Kommissionen om den fælles holdning: 18. september 2001 [7]

[7] SEK(2001) 1406 endelig af 18. september 2001.

- Vedtagelse af Parlamentets indstilling ved andenbehandlingen: 11. december 2001

2. Formålet med forslaget

Forordningen fastlægger overordnede principper, definitioner og krav til fødevarer og foder i almindelighed og til fødevare- og fodersikkerheden i særdeleshed på fællesskabsniveau og på nationalt plan for at sikre, at det indre marked fungerer effektivt med et højt beskyttelsesniveau. Det danner grundlag for en sammenhængende helhedsmetode til regulering af fødevarekæden.

Der oprettes en uafhængig europæisk fødevareautoritet/-myndighed, der får en central opgave med at gennemføre denne fremgangsmåde.

Der fastsættes procedurer for forhold, der har direkte eller indirekte indflydelse på fødevare- og fodersikkerheden.

3. Den fælles holdning

Næsten alle de ændringer, som Rådet vedtog, og som omfatter mange af Europa-Parlamentets ændringsforslag, er i overensstemmelse med forslagets grundlæggende målsætninger og blev godkendt af Kommissionen. Nogle af ændringerne var imidlertid ikke i tråd med Kommissionens holdning. Således var den artikel i den fælles holdning, som henviser til Fødevareautoritetens/-myndighedens bestyrelse, væsensforskellig fra Kommissionens forslag. Kommissionen kunne derfor ikke gå ind for den fælles holdning.

Ved førstebehandlingen blev alle tre institutioner endvidere enige om, at det hurtige varslingssystem fortsat skulle administreres af Kommissionen og ikke af Fødevareautoriteten/-myndigheden.

Det oprindelige forslag om almindelig fødevarelovgivning er stort set uændret, selv om der er sket en betydelig omorganisering af teksten, idet visse artikler er ordnet mere logisk, således at principperne er adskilt fra kravene. Definitionerne blev præciseret; det gælder navnlig definitionerne af fødevarer, fødevarelovgivning, sporbarhed og primærproduktion, og andre ændringer vedrørende import og eksport af fødevarer og foder og krav til fødevare- og fodersikkerhed kunne accepteres. Den fælles holdning bibragte større klarhed med hensyn til forbindelserne mellem eksisterende fødevarelovgivning og principper i almindelig fødevarelovgivning og ny lovgivning.

4. Kommissionens holdning til Parlamentets ændringsforslag ved andenbehandlingen

4.1. Ændringsforslag, som Kommissionen har accepteret

Europa-Parlamentet og Rådet har arbejdet tæt sammen med Kommissionen for at finde kompromisløsninger på de problemer, der var i den fælles holdning. Som følge heraf kan Kommissionen acceptere alle Europa-Parlamentets ændringsforslag til den fælles holdning.

Det vigtigste holdningsforskelle, der er blevet løst, vedrører den måde, bestyrelsen sammensættes og udvælges på, og den måde, den administrerende direktør udvælges på (ændringsforslag 16, 37, 38 og 40). Ændringsforslagene gør det klarere, hvordan bestyrelsesmedlemmerne og den administrerende direktør udvælges.Kommissionen kan acceptere ændringsforslagene vedrørende åbenhed hos Fødevareautoriteten/-myndigheden og de ændringsforslag, der indebærer klare forskrifter for procedurerne, idet de er i overensstemmelse med Kommissionens overordnede målsætninger i det oprindelige forslag fra Kommissionen (ændringsforslag 13, 14, 19, 21, 39, 41, 42 og 43).

Ændringsforslagene vedrørende Fødevareautoritetens/-myndighedens gebyrer og budget kan accepteres, idet de tager hensyn til artikel 49, som indeholder regler om EØS-/EFTA-landenes finansielle bidrag, og da gebyrer for tilladelser kun kan indføres i fremtiden på grundlag af en yderligere rapport (ændringsforslag 22, 23). For så vidt angår ændring 24 kan Kommissionen, på trods af den upassende henvisning til fælles beslutningsprocedure, acceptere denne ændring som del af det samlede kompromis.

Kommissionen kan desuden godkende, at navnet ændres til Den Europæiske Fødevaresikkerhedsmyndighed (ændringsforslag 1).

Ændringsforslagene vedrører desuden en række fødevarelovgivningsmæssige spørgsmål. Europa-Parlamentets ændringsforslag vedrørende internationale forpligtelser og rettigheder, rettighederne under traktaten og eksisterende retlige procedurer og praksis kan accepteres, da de ikke ændrer formålet og den overordnede betydning af teksten (ændringsforslag 7, 31 og 44). Ændringsforslagene om klarere retlige bestemmelser om den overordnede procedure for risikoanalyse kan ligeledes accepteres (ændringsforslag 32 og 33). De små ændringsforslag vedrørende forordningens formål kan også accepteres (ændringsforslag 29 og 30). Ændringsforslag 26 kan accepteres, da der således bliver konsekvens i procedurerne vedrørende fødevarer og foder, der ikke er sikkert.

De ændringsforslag, der gør fødevare- og foderstofvirksomhedernes ansvarsområder klarere, kan ligeledes accepteres af Kommissionen, idet de indebærer en nyttig afklaring med henblik på gennemførelsen af forordningen (ændringsforslag 10 og 34).

Kommissionen støttede idéen om anmeldelse af overtrædelser ved førstebehandlingen og støtter fortsat disse ændringsforslag ved andenbehandlingen, og den er enig i, at den nye formulering er juridisk klar. (Ændringsforslag 35 og 36).

4.2. Ændringsforslag, som Kommissionen ikke har accepteret

Ingen

5. Konklusion

I overensstemmelse med EF-traktatens artikel 250, stk. 2, ændrer Kommissionen sit forslag som anført ovenfor.